## Pravilnik o postupku veterinarskog pregleda na graničnim veterinarskim postajama proizvoda koji se uvoze iz trećih zemalja

### NN 32/2011 (18.3.2011.), Pravilnik o postupku veterinarskog pregleda na graničnim veterinarskim postajama proizvoda koji se uvoze iz trećih zemalja

MINISTARSTVO POLJOPRIVREDE, RIBARSTVA I RURALNOG RAZVOJA

729

Na temelju članka 73. stavka 5. Zakona o veterinarstvu (»Narodne novine«, broj 41/07), ministar poljoprivrede, ribarstva i ruralnog razvoja donosi

PRAVILNIK

O POSTUPKU VETERINARSKOG PREGLEDA NA GRANIČNIM VETERINARSKIM POSTAJAMA PROIZVODA KOJI SE UVOZE IZ TREĆIH ZEMALJA[[1]](#footnote-29081-1)

Područje primjene

Članak 1.

Ovim se Pravilnikom propisuje način prijavljivanja prispijeća pošiljaka proizvoda životinjskog podrijetla, stelje i sijena (u daljnjem tekstu: proizvodi) koji se uvoze iz trećih zemalja na graničnu veterinarsku postaju (u daljnjem tekstu: GVP), obrazac zajedničkog veterinarskog dokumenta o ulasku (u daljnjem tekstu: ZVDU) i način postupanja sa ZVDU-om.

Pojmovnik

Članak 2.

Za potrebe ovoga Pravilnika koriste se pojmovi iz članka 2. Pravilnika o načinu obavljanja veterinarskih pregleda i kontrola proizvoda životinjskog podrijetla u prometu preko granice Republike Hrvatske (»Narodne novine«, broj 132/08 i 153/09)[[2]](#footnote-29081-2) i sljedeći pojmovi:

1) Službena osoba – ovlašteni veterinar ili druga osoba imenovana od nadležnog tijela za obavljanje poslova kontrole i pregleda ribe, uključujući ispunjavanje i potpisivanje ZVDU-a, na GVP koje se nalaze u lukama na kojima se u skladu s posebnim propisom[[3]](#footnote-29081-3) istovaruje riba.

2) Veterinarsko osoblje – granični veterinarski inspektor ili službena osoba.

Veterinarski pregled

Članak 3.

1) Dokumentacijski pregled iz članka 4. stavka 3. Pravilnika o načinu obavljanja veterinarskih pregleda i kontrola proizvoda životinjskog podrijetla u prometu preko granice Republike Hrvatske (»Narodne novine«, broj 132/08 i 153/09)[[4]](#footnote-29081-4) obavlja se u skladu s Prilogom I. ovoga Pravilnika.

2) Laboratorijski pregledi i analize službenih uzoraka iz članka 4. stavka 4. točke 2. Pravilnika o načinu obavljanja veterinarskih pregleda i kontrola proizvoda životinjskog podrijetla u prometu preko granice Republike Hrvatske[[5]](#footnote-29081-5) obavljaju se u skladu s Prilogom II. ovoga Pravilnika.

Prijava prispijeća proizvoda putem obrasca ZVDU-a

Članak 4.

1) Prije fizičkog dolaska pošiljke na područje Republike Hrvatske, osoba odgovorna za pošiljku prijavljuje prispijeće proizvoda veterinarskom osoblju na GVP na kojoj se obavlja veterinarski pregled proizvoda uz ispunjavanje obrasca ZVDU-a iz Priloga III. ovoga Pravilnika, a do dana pristupanja Republike Hrvatske u Europsku uniju i obrasca objavljenog na službenoj internetskoj stranici Ministarstva poljoprivrede, ribarstva i ruralnog razvoja (u daljnjem tekstu: nadležno tijelo).

2) ZVDU se izdaje u skladu s općim pravilima certificiranja u skladu s važećim propisima[[6]](#footnote-29081-6).

3) ZVDU se sastoji od izvornika i preslika. Osoba odgovorna za pošiljku ispunjava dio 1. ZVDU-a i prosljeđuje ga veterinarskom osoblju na GVP.

4) Ne dovodeći u pitanje odredbe stavaka 1. i 3. ovoga članka, podaci sadržani u ZVDU-u, uz suglasnost nadležnog tijela mogu se dostaviti putem telekomunikacijskog sustava ili drugih sustava elektronskog prijenosa podataka, uz uvjet da su podaci koji se dostavljaju u elektronskom obliku istovjetni onima iz dijela 1. ZVDU-a.

Postupak nakon obavljenog veterinarskog pregleda

Članak 5.

1) Nakon obavljenog veterinarskog pregleda iz članka 4. Pravilnika o načinu obavljanja veterinarskih pregleda i kontrola proizvoda životinjskog podrijetla u prometu preko granice Republike Hrvatske[[7]](#footnote-29081-7), granični veterinarski inspektor nadležan za određenu GVP odgovoran je za ispunjavanje dijela 2. ZVDU-a. Odobrenje za daljnju otpremu pošiljke izdaje taj granični veterinarski inspektor ili drugi granični veterinarski inspektor koji radi pod nadzorom prvoga potpisujući ZVDU.

2) Na GVP na kojima se pregledava uvezena riba u skladu s posebnim propisom3, imenovana službena osoba može obavljati poslove graničnog veterinarskog inspektora, uključujući ispunjavanje i potpisivanje ZVDU-a.

3) Izvornik ZVDU-a, za pošiljke za koje je izdano odobrenje za stavljanje u promet, sastoji se od zajedno sastavljenog dijela 1. i dijela 2., pravilno ispunjenih i potpisanih.

4) Granični veterinarski inspektor ili osoba odgovorna za pošiljku obavještava carinske službenike na GVP o izdanom veterinarskom odobrenju za pošiljku iz stavka 1. ovoga članka, predočenjem izvornika ZVDU-a ili njegovim dostavljanjem u elektronskom obliku, a nakon izvršenog carinskog postupka (u daljnjem tekstu: carinjenja):

– izvornik ZVDU-a prati pošiljku do prvog objekta odredišta;

– presliku ZVDU-a granični veterinarski inspektor zadržava na GVP;

– presliku ZVDU-a granični veterinarski inspektor dostavlja osobi odgovornoj za pošiljku.

5) Granični veterinarski inspektor mora čuvati izvornik veterinarskog certifikata ili dokumentaciju izdanu od treće zemlje koja prati pošiljku, kao i presliku ZVDU-a, najmanje tri godine. Izvorni veterinarski dokumenti koji prate pošiljke proizvoda u provozu ili one namijenjene skladištenju u skladištu odobrenom u skladu s člankom 12. stavkom 4. ili člankom 13. Pravilnika o načinu obavljanja veterinarskih pregleda i kontrola proizvoda životinjskog podrijetla u prometu preko granice Republike Hrvatske[[8]](#footnote-29081-8) te kojima je krajnje odredište izvan područja Republike Hrvatske nastavljaju dalje pratiti pošiljku do krajnjeg odredišta, a na GVP čuvaju se samo preslike tih dokumenata.

Postupak za pošiljke proizvoda koje su dobile veterinarsko odobrenje, ali su i dalje pod carinskim nadzorom

Članak 6.

1) Na pošiljke proizvoda odobrene za unos na GVP u skladu s člankom 5. stavkom 1. ovoga Pravilnika, ali koje ostaju pod carinskim nadzorom te se naknadno stavljaju u slobodan promet primjenjuje se postupak iz stavaka 2., 3. i 4. ovoga članka.

2) Izvornik ZVDU-a cijelo vrijeme prati pošiljku koja ostaje pod carinskim nadzorom, kroz jedan ili više objekata sve dok osoba odgovorna za pošiljku ne zatraži provođenje carinjenja.

3) Za prvo carinjenje osoba odgovorna za pošiljku predočava izvornik ZVDU-a carinarnici nadležnoj za objekt u kojem je smještena pošiljka. ZVDU se može dostaviti i u elektronskom obliku, uz odobrenje nadležnog tijela.

4) Kada je zatražen postupak carinjenja u skladu sa stavkom 3. ovoga članka, osoba odgovorna za objekt:

(a) zadržava presliku ZVDU-a koja prati pošiljku;

(b) upisuje datum zaprimanja pošiljke; i

(c) upisuje datum carinjenja ili datume carinjenja, ukoliko je pošiljka podijeljena u dijelove u skladu s člankom 7. ovoga Pravilnika.

Postupak za pošiljke pod carinskim nadzorom koje se dijele na više dijelova

Članak 7.

1) Ukoliko se pošiljka iz članka 6. stavka 1. ovoga Pravilnika dijeli na više dijelova, izvornik ZVDU-a dostavlja se nadležnoj carinarnici odgovornoj za objekt u kojem je pošiljka podijeljena. Preslika ZVDU-a ostaje u objektu u kojem je pošiljka podijeljena.

2) Carinarnica odgovorna za objekt iz stavka 1. ovoga članka izdaje ovjerenu presliku izvornika ZVDU-a koja prati svaki dio pošiljke, s označenim podacima o izmijenjenoj količini ili masi.

3) Osoba odgovorna za objekt u kojem je pošiljka podijeljena mora voditi evidenciju kako bi se osigurala sljedivost različitih dijelova pošiljke.

4) Evidencije i preslike ZVDU-a moraju se čuvati tri godine.

Koordinacija s drugim tijelima

Članak 8.

U svrhu osiguravanja da svi proizvodi koji ulaze u Republiku Hrvatsku budu podvrgnuti veterinarskim pregledima, nadležno tijelo i granični veterinarski inspektori surađuju s drugim inspekcijama radi prikupljanja svih informacija koje se odnose na unos proizvoda, a naročito:

(a) informacije dostupne carinskim službama,

(b) informacije iz brodskih, željezničkih ili zrakoplovnih manifesta,

(c) ostalih izvora informacija dostupnih cestovnim, željezničkim, lučkim operaterima ili operaterima zračnih luka.

Pristup bazama podataka i povezivanje informacijskih sustava

Članak 9.

1) U svrhu provođenja odredbi članka 8. ovoga Pravilnika carinska služba mora omogućiti nadležnom tijelu pristup svojim bazama podataka ili odgovarajućim dijelovima tih baza.

2) U svrhu zaštite podataka informacijski sustavi koje koristi nadležno tijelo moraju se povezati, ukoliko je to moguće i ako je prikladno, s onima carinskih službi i komercijalnih operatera, kako bi se ubrzao prijenos informacija.

Posebna pravila za proizvode koji čine dio prtljage putnika ili se šalju fizičkim osobama u obliku malih pošiljaka

Članak 10.

Proizvodi koji su dio osobne prtljage putnika ili se šalju fizičkim osobama u obliku malih pošiljaka moraju udovoljavati zahtjevima propisanim Pravilnikom o uvjetima unošenja osobnih pošiljaka proizvoda životinjskog podrijetla (»Narodne novine«, broj 56/09)[[9]](#footnote-29081-9).

Veterinarski pregledi određenih proizvoda biljnog podrijetla

Članak 11.

1) Proizvodi biljnog podrijetla navedeni u Prilogu IV. ovoga Pravilnika iz zemalja odobrenih i navedenih u Prilogu V. ovoga Pravilnika podliježu dokumentacijskom pregledu iz članka 3. stavka 1. ovoga Pravilnika i, ukoliko je potrebno, laboratorijskim pregledima iz članka 3. stavka 2. ovoga Pravilnika te drugim fizičkim pregledima navedenim u Prilogu III. Pravilnika o načinu obavljanja veterinarskih pregleda i kontrola proizvoda životinjskog podrijetla u prometu preko granice Republike Hrvatske[[10]](#footnote-29081-10).

2) Zahtjevi propisani Pravilnikom o načinu obavljanja veterinarskih pregleda i kontrola proizvoda životinjskog podrijetla u prometu preko granice Republike Hrvatske2 i ovim Pravilnikom primjenjuju se na sve proizvode biljnog podrijetla navedene u Prilogu IV. ovog Pravilnika, koji na temelju svog podrijetla i narednog odredišta, mogu predstavljati opasnost za širenje zaraznih ili kontagioznih bolesti životinja.

Primjena elektronskog certificiranja

Članak 12.

Kreiranje, korištenje, prijenos i čuvanje ZVDU-a u situacijama određenim ovim Pravilnikom mogu se obavljati elektronskim putem uz osiguranu zaštitu podataka od strane nadležnog tijela.

Prilozi

Članak 13.

Prilozi I. do V. tiskani su kao dodatak ovoga Pravilnika i njegov su sastavni dio.

Prijelazne i završne odredbe

Primjena na države članice

Članak 14.

Do dana pristupanja Republike Hrvatske u članstvo Europske unije odredbe ovoga Pravilnika primjenjuju se i na države članice Europske unije.

Prestanak važenja

Članak 15.

Danom stupanja na snagu ovoga Pravilnika prestaje važiti Pravilnik o dokumentu za prijavljivanje veterinarsko-zdravstvenog pregleda pošiljaka životinjskog podrijetla koje ulaze u Republiku Hrvatsku (»Narodne novine«, broj 129/06, 139/06, 75/07,116/07 i 70/09).

Stupanje na snagu

Članak 16.

1) Ovaj Pravilnik stupa na snagu 1. rujna 2011. godine.

2) Iznimno od stavka 1. ovoga članka odredbe članka 5. stavka 2. i Priloga II.. točke 4. ovoga Pravilnika stupaju na snagu danom pristupanja Republike Hrvatske u članstvo Europske unije.

Klasa: 011-02/10-01/200

Urbroj: 525-11-2-0488/11-2

Zagreb, 28. veljače 2011.

Potpredsjednik Vlade
Republike Hrvatske i ministar
poljoprivrede, ribarstva i ruralnog razvoja
Petar Čobanković, v. r.

PRILOG I.

DOKUMENTACIJSKI PREGLED IZ ČLANKA 3. STAVKA 1. OVOGA PRAVILNIKA

Na dokumentacijske preglede proizvoda iz trećih zemalja primjenjuju se sljedeća pravila:

1. Nadležno tijelo mora, za svaku pošiljku, provjeriti namijenjenu carinsku odobrenu primjenu ili uporabu.

2. Svaki certifikat ili dokument za zdravlje životinja ili javno zdravlje koji prati pošiljku proizvoda podrijetlom iz treće zemlje daje se na uvid na GVP, te mora biti pregledan kako bi se prema potrebi utvrdilo da:

(a) je to izvorni certifikat ili dokument;

(b) se odnosi na treću zemlju ili dio treće zemlje iz koje je odobren uvoz u Republiku Hrvatsku. Za neusklađene proizvode da li dolaze iz treće zemlje ili dijela treće zemlje iz koje je odobren uvoz u Republiku Hrvatsku;

(c) njegov izgled i sadržaj odgovaraju obrascu izrađenom za proizvod i predmetnu treću zemlju; isto i za neusklađene proizvode

(d) udovoljava općim pravilima certificiranja propisanim u Prilogu IV. Pravilnika o uvjetima zdravlja životinja koji se primjenjuju na proizvodnju, preradu, stavljanje u promet i unošenje hrane životinjskog podrijetla (»Narodne novine«, broj 75/09)[[11]](#footnote-29081-11);

(e) je u potpunosti ispunjen;

(f) se odnosi na objekt ili plovilo odobreno ili registrirano za izvoz u Republiku Hrvatsku; isto i za neusklađene proizvode

(g) je potpisan od službenog veterinara ili, prema potrebi, predstavnika nadležnog tijela, da je čitljivo velikim tiskanim slovima navedeno njegovo/njezino ime i položaj te da je boja službenog zdravstvenog pečata treće zemlje i službenog potpisa različita od boje tiska certifikata ili za elektronske certifikate, da su potpis i pečat izrađeni zaštićenim sustavom;

(h) je dio 1. ZVDU-a pravilno ispunjen i da podaci u njemu odgovaraju podacima u drugim odgovarajućim službenim dokumentima koji prate pošiljku.

PRILOG II.

LABORATORIJSKI PREGLEDI IZ ČLANKA 3. STAVKA 2. OVOGA PRAVILNIKA

Na laboratorijska ispitivanja proizvoda primjenjuju se sljedeća pravila:

1. Nadležno tijelo mora provoditi plan nadziranja uvoznih pošiljaka proizvoda s ciljem praćenja sukladnosti s važećim propisima6 i, ukoliko je primjenjivo, drugim nacionalnim propisima, a naročito za otkrivanje rezidua, patogenih organizama ili drugih tvari opasnih za ljude, životinje ili okoliš. Ovi planovi nadziranja moraju se temeljiti na vrsti proizvoda i opasnosti koju predstavljaju, uzimajući u obzir sve važne parametre nadziranja kao što je učestalost i broj ulaznih pošiljaka te rezultate prethodnog nadziranja.

2. Ukoliko se provode nasumična ispitivanja prema planovima nadziranja iz točke 1. ovoga Priloga i ne sumnja se na izravnu opasnost za zdravlje ljudi ili životinja, ispitana pošiljka može se pustiti u slobodan promet prije dobivanja laboratorijskih rezultata. U svakom slučaju na ZVDU-u koji prati pošiljku mora se upisati odgovarajuća napomena i obavijestiti nadležno tijelo u mjestu odredišta u skladu s člankom 8. Pravilnika o načinu obavljanja veterinarskih pregleda i kontrola proizvoda životinjskog podrijetla u prometu preko granice Republike Hrvatske[[12]](#footnote-29081-12).

3. Ukoliko se laboratorijska ispitivanja provode na temelju sumnje u nepravilnost, dostupnih informacija, prethodnih obavijesti putem Sustava brzog uzbunjivanja za hranu i hranu za životinje (eng. Rapid Alert System for Food and Feed, u daljnjem tekstu RASFF) ili kao sigurnosna mjera te kada se ispitivanja odnose na tvar ili patogenog uzročnika koji predstavlja izravnu ili neposrednu opasnost za zdravlje životinja ili ljudi, granični veterinarski inspektor odgovoran za GVP koja je provodila ispitivanje ili nadležno tijelo mora zadržati pošiljku do dobivanja zadovoljavajućih rezultata laboratorijskih ispitivanja. U međuvremenu pošiljka mora ostati pod veterinarskim nadzorom i pod odgovornošću graničnog veterinarskog inspektora ili imenovane službene osobe na GVP koja je obavljala veterinarske kontrole, a do dana pristupanja Republike Hrvatske u Europsku uniju i pod veterinarskim nadzorom i odgovornošću službenog veterinara u objektu krajnjeg odredišta.

4. Nadležno tijelo mora mjesečno obavještavati Europsku komisiju o pozitivnim i negativnim rezultatima laboratorijskog ispitivanja koje je provedeno na graničnim veterinarskim postajama.

PRILOG III.

![](dodatni/414242.jpg)

![](dodatni/414243.jpg)

Opaske za ZVDU obrazac

Opće upute: Ispuniti dokument velikim tiskanim slovima. Ukoliko postoji mogućnost brisanja rubrike ili ista rubrika nije primjenjiva, jasno izbrisati ili precrtati cijelu numeriranu rubriku. Za potvrđivanje izbora, označiti kvačicom (√) ili križićem (x). Ovaj se dokument popunjava za sve pošiljke koje se predoče na GVP, kao pošiljke koje udovoljavaju zahtjevima Republike Hrvatske te su namijenjene stavljanju u slobodan promet. Pošiljke koje se usmjeravaju ili one pošiljke koje ne zadovoljavaju uvjete i namijenjene su preusmjeravanju, provozu ili smještaju u slobodne zone, slobodna skladišta ili, carinska skladišta, ili za opskrbljivače brodova. Usmjeravanje se odnosi na pošiljke prihvaćene pod uvjetima iz članka 8. Pravilnika o načinu obavljanja veterinarskih pregleda i kontrola proizvoda životinjskog podrijetla u prometu preko granice Republike Hrvatske,12 ali koje ostaju pod veterinarskim nadzorom do dolaska na navedeno krajnje odredište, najčešće na daljnju obradu.

»ISO kod«, označava međunarodnu standardnu dvoslovnu oznaku zemlje.

DIO 1.

Ovaj dio popunjava podnositelj zahtjeva ili osoba odgovorna za pošiljku kako je definirano u članku 2. točki (e) Pravilnika o načinu obavljanja veterinarskih pregleda i kontrole proizvoda životinjskog podrijetla u prometu preko granice Republike Hrvatske[[13]](#footnote-29081-13).

Opaske se odnose na rubriku označenu odgovarajućim brojem.

Rubrika 1. Pošiljatelj/izvoznik: Upisati trgovački subjekt koji otprema pošiljku (u trećoj zemlji).

Rubrika 2. GVP. Ukoliko ovaj podatak nije prethodno otisnut na dokumentu, potrebno ga je ispuniti. Referentni broj ZVDU-a je jedinstveni referentni broj dodijeljen od strane GVP koja izdaje dokument (ponovljen u rubrici 25.). TRACES broj GVP jedinice je jedinstven za graničnu veterinarsku postaju i naveden je pored njezinog naziva na popisu odobrenih graničnih veterinarskih postaja objavljenom u »Službenom listu Europske unije«.

Rubrika 3. Primatelj: Upisati naziv i adresu osobe ili trgovačkog subjekta navedenu na certifikatu treće zemlje. Ukoliko adresa nije navedena na certifikatu, može se koristiti adresa primatelja iz pratećih trgovačkih dokumenata.

Rubrika 4. Osoba odgovorna za pošiljku (uključujući predstavnika ili podnositelja zahtjeva) je osoba definirana u članku 2. točki (e) Pravilnika o načinu obavljanja veterinarskih pregleda i kontrola proizvoda životinjskog podrijetla u prometu preko granice Republike Hrvatske13, koja je odgovorna za pošiljku kada se predoči na graničnoj veterinarskoj postaji i daje, u ime uvoznika, potrebne izjave nadležnim tijelima: navesti naziv i adresu.

Rubrika 5. Uvoznik: Uvoznik ne mora biti prisutan na GVP: navesti naziv i adresu. Ukoliko su uvoznik i predstavnik isti, navesti »kao u rubrici 4«.

Rubrika 6. Zemlja podrijetla: Ovo se odnosi na mjesto gdje je gotovi proizvod proizveden, izrađen ili zapakiran.

Rubrika 7. Zemlja otpreme: Ovo se odnosi na zemlju gdje je pošiljka utovarena na krajnje prijevozno sredstvo za putovanje u Republiku Hrvatsku.

Rubrika 8. Navesti adresu odredišta u Republici Hrvatskoj. Ovo se odnosi na sukladne (rubrika 19.) i nesukladne (rubrika 22.) proizvode.

Rubrika 9. Navesti očekivani datum prispijeća pošiljke na GVP.

Rubrika 10. Veterinarski certifikat/dokument: Datum izdavanja: Datum kada je certifikat/dokument potpisan od strane službenog veterinara ili nadležnog tijela. Broj: Navesti jedinstveni službeni broj certifikata. Za proizvode iz odobrenog ili registriranog objekta ili plovila, navesti ime i odobreni/registracijski broj ukoliko je potrebno. Za embrije, jajne stanice ili sjeme navesti identifikacijski broj odobrenog tima za sakupljanje.

Rubrika 11. Navesti detaljne podatke o prijevoznim sredstvima dolaska: za zrakoplov broj leta i broj zračne teretnice, za plovila ime broda i broj teretnice, za cestovna vozila broj registracije s brojem prikolice ukoliko je potrebno, za željeznicu identifikacijski broj vlaka i broj vagona.

Rubrika 12. Vrsta pošiljke: Upisati vrstu životinje, način obrade proizvoda te broj i način pakiranja koji čine teret, npr. 50 kutija od 2 kg, ili broj kontejnera. Označiti odgovarajući temperaturni režim prijevoza.

Rubrika 13. TO broj: Navesti najmanje prve četiri znamenke odnosne tarifne oznake utvrđene sukladno Uredbi o carinskoj tarifi[[14]](#footnote-29081-14). Ovi brojevi su također navedeni u posebnom propisu[[15]](#footnote-29081-15) (i odgovaraju međunarodnim CT brojevima). Samo za proizvode ribarstva vrijedi sljedeće: ukoliko je jedan certifikat za jednu pošiljku koja ima proizvode s više tarifnih brojeva, ti dodatni brojevi mogu se navesti na ZVDU-u.

Rubrika 14. Bruto masa: Ukupna masa u kg. Ova masa se definira kao ukupna masa proizvoda s neposrednim kontejnerima i svom ambalažom, ali isključujući transportne kontejnere i drugu transportnu opremu.

Rubrika 15. Neto masa: Masa stvarnog proizvoda bez ambalaže u kg. Ova masa se definira kao masa samih proizvoda bez neposrednih kontejnera ili ambalaže. Koristiti jedinice ukoliko se masa ne može izraziti u kg., npr. 100 doza sjemena od X ml ili 3 biološka soja/zametaka.

Rubrika 16. Navesti sve brojeve plombi i kontejnera ukoliko je potrebno.

Rubrika 17. Preusmjeravanje: Koristiti ukoliko se pošiljka ne uvozi na toj GVP, već nastavlja put u drugom plovilu ili zrakoplovom na drugi granični veterinarski prijelaz.

TRACES broj GVP jedinice – vidi rubriku 2.

Rubrika 18. Provoz: Za pošiljke koje ne udovoljavaju zahtjevima Republike Hrvatske i namijenjene su odredištu u trećoj zemlji, a provoze se preko područja Republike Hrvatske cestovnim, željezničkim ili vodenim putem.

Izlazna GVP: Ime GVP preko koje proizvodi napuštaju Republiku Hrvatsku. TRACES broj GVP jedinice – vidi rubriku 2.

Rubrika 19. Sukladni proizvodi: Svi proizvodi koji se stavljaju u slobodan promet na unutarnjem tržištu uključujući one koji su prihvatljivi, ali će biti podvrgnuti ‘postupku usmjeravanja’ i oni koji se nakon dobivanja veterinarskog odobrenja kao prihvatljivi za slobodan promet mogu uskladištiti pod carinskim nadzorom, i biti ocarinjeni kasnije, bilo u carinskom uredu o kojem je GVP geografski ovisna ili na drugoj lokaciji.

Nesukladni proizvodi: Oni proizvodi koji ne udovoljavaju zahtjevima Republike Hrvatske i koji su za slobodne zone, slobodna skladišta, carinska skladišta, opskrbljivače brodova ili brodove ili provoz u treću zemlju.

Rubrika 20. Ponovni uvoz odnosi se na pošiljke podrijetlom iz Republike Hrvatske kojima je odbijen prihvat ili ulazak u treću zemlju te su vraćene u objekt podrijetla u Republici Hrvatskoj.

Rubrika 21. Unutarnje tržište: Odnosi se na pošiljke koje se stavljaju u promet na unutarnje tržište. Označiti kategoriju pošiljke. Odnosi se i na pošiljke koje se nakon dobivanja veterinarskog odobrenja kao prihvatljive za slobodan promet mogu skladištiti pod carinskim nadzorom i cariniti kasnije, bilo u carinskom uredu o kojem je GVP geografski ovisna ili na drugoj lokaciji.

Rubrika 22. Ispuniti ovu rubriku za sve nesukladne proizvode ukoliko se pošiljka isporučuje i skladišti pod veterinarskim nadzorom u slobodnoj zoni, slobodnom skladištu, carinskom skladištu ili kod opskrbljivača brodova.

Opaska: rubrike 18. i 22. odnose se isključivo na veterinarske postupke.

Rubrika 23. Potpis: Obvezuje potpisnika na ponovno prihvaćanje vraćenih pošiljaka u provozu kojima je odbijen ulazak u treću zemlju.

DIO 2.

Ovaj dio popunjava isključivo granični veterinarski inspektor ili službena osoba (kako je navedeno u posebnom propisu)3.

Za rubrike 38. do 41. koristiti boju drugačiju od crne.

Rubrika 24. Prethodni ZVDU: Ukoliko je već ranije ZVDU bio izdan, navesti serijski broj tog dokumenta.

Rubrika 25. Odnosi se na jedinstveni referentni broj dodijeljen od granične veterinarske postaje koja izdaje dokument, a odgovara onom u rubrici 2.

Rubrika 26. Dokumentacijski pregled. Ispunjava se za sve pošiljke.

Rubrika 27. Označiti ‘pregled plombe’ ukoliko kontejneri nisu otvoreni i pregledava se samo plomba prema članku 4. stavku 4. točke 1.(a) Pravilnika o načinu obavljanja veterinarskih pregleda i kontrola proizvoda životinjskog podrijetla u prometu preko granice Republike Hrvatske[[16]](#footnote-29081-16).

Rubrika 28. Fizički pregledi: Fizički pregledi sa smanjenom učestalošću odnose se na postupak propisan Pravilnikom o smanjenoj učestalosti fizičkih pregleda pošiljaka određenih proizvoda koje podliježu veterinarskom pregledu i kontroli, a koje se uvoze u Republiku Hrvatsku iz država koje nisu članice Europske unije (»Narodne novine«, broj 133/06)[[17]](#footnote-29081-17), ukoliko pošiljka nije odabrana za fizički pregled, ali se smatra zadovoljavajuće pregledanom samo dokumentacijskim i identifikacijskim pregledom.

‘Ostalo’ se odnosi na: postupak ponovnog uvoza, usmjerene robe, preusmjeravanje, provoz ili postupke iz članaka 12. i 13. Pravilnika o načinu obavljanja veterinarskih pregleda i kontrola proizvoda životinjskog podrijetla u prometu preko granice Republike Hrvatske[[18]](#footnote-29081-18) posebnih propisa. Ova odredišta se mogu izvesti iz drugih rubrika.

Rubrika 29. Navesti vrstu tvari ili patogena na koju će se pošiljka ispitati. ‘Nasumični uzorak’ označava uzorkovanje kada se pošiljka ne zadržava do dobivanja rezultata laboratorijske analize, ali u tom slučaju nadležno tijelo odredišta mora biti obaviješteno putem TRACES-a. ‘Sumnja’ obuhvaća slučajeve kada je pošiljka zadržana do dobivanja povoljnog rezultata ili je ispitana zbog prethodnog obavješćivanja putem RASFF-a ili se ispituje zbog sigurnosne mjere koja je na snazi.

Rubrika 30. Ispuniti ukoliko je potrebno za prihvat pošiljaka koje se preusmjeravaju. Koristiti ukoliko se pošiljka ne uvozi na ovoj graničnoj veterinarskoj postaji već nastavlja put drugim brodom ili zrakoplovom na drugu graničnu veterinarsku postaju ili odredišnu treću zemlju.

Pogledati članak 9. Pravilnika o načinu obavljanja veterinarskih pregleda i kontrola proizvoda životinjskog podrijetla u prometu preko granice Republike Hrvatske[[19]](#footnote-29081-19).

TRACES broj GVP jedince – vidi rubriku 2.

Rubrika 31. Provoz: Ispuniti kada je prihvatljivo slanje pošiljaka, koje ne udovoljavaju zahtjevima Republike Hrvatske, u treću zemlju, a provoze se preko područja Republike Hrvatske cestovnim, željezničkim ili vodenim putem. Ovaj provoz mora se provoditi pod veterinarskim nadzorom sukladno zahtjevima članka 11. Pravilnika o načinu obavljanja veterinarskih pregleda i kontrola proizvoda životinjskog podrijetla u prometu preko granice Republike Hrvatske[[20]](#footnote-29081-20) i Pravilnikom o uvjetima za provoz cestom proizvoda životinjskog podrijetla iz jedne treće zemlje u drugu treću zemlju preko Europske unije (»Narodne novine«, broj 32/09)[[21]](#footnote-29081-21).

Rubrika 32. Ova rubrika se koristi za sve pošiljke odobrene za slobodan promet na unutarnjem tržištu. (Rubriku treba koristiti i za pošiljke koje udovoljavaju zahtjevima Republike Hrvatske, ali iz financijskih razloga nisu odmah ocarinjene na GVP, već su uskladištene pod carinskim nadzorom u carinskom skladištu ili će biti ocarinjene naknadno i/ili na drugoj geografskoj lokaciji.)

Rubrike 33. i 34. Koristiti ukoliko pošiljke ne mogu biti prihvaćene za puštanje u slobodan promet sukladno veterinarskim propisima, već se smatraju visoko rizičnim te se pod veterinarskim i carinskim nadzorom upućuju na jedno od kontroliranih odredišta iz Pravilnika o načinu obavljanja veterinarskih pregleda i kontrola proizvoda životinjskog podrijetla u prometu preko granice Republike Hrvatske2. Prihvaćanje za slobodne zone, slobodna skladišta i carinska skladišta može se odobriti samo kada su ispunjeni zahtjevi propisani u članku 12. stavku 4. Pravilnika o načinu obavljanja veterinarskih pregleda i kontrola proizvoda životinjskog podrijetla u prometu preko granice Republike Hrvatske[[22]](#footnote-29081-22).

Rubrika 33. Koristiti ukoliko su pošiljke prihvaćene, ali se moraju usmjeriti na posebno odredište propisano u članku 8. ili 15. Pravilnika o načinu obavljanja veterinarskih pregleda i kontrola proizvoda životinjskog podrijetla u prometu preko granice Republike Hrvatske[[23]](#footnote-29081-23).

Rubrika 34. Koristiti za sve nesukladne pošiljke namijenjene premještanju ili skladištenju u skladištima odobrenim u skladu s člankom 12. stavkom 4. Pravilnika o načinu obavljanja veterinarskih pregleda i kontrola proizvoda životinjskog podrijetla u prometu preko granice Republike Hrvatske2 kod gospodarskih subjekata odobrenih u skladu s člankom 13. Pravilnika o načinu obavljanja veterinarskih pregleda i kontrola proizvoda životinjskog podrijetla u prometu preko granice Republike Hrvatske[[24]](#footnote-29081-24).

Rubrika 35. U slučaju odbijanja uvoza jasno naznačiti daljnji postupak s proizvodima. Navesti datum izvršenja predloženog postupka. U rubriku 37. upisuje se adresa objekta za preradu. Nakon odbijanja ili odluke o preradi, navesti rok za slijedeći postupak u »upisniku aktivnosti«.

Rubrika 36. Razlozi odbijanja: Koristiti ukoliko je potrebno upisati dodatne podatke. Označiti odgovarajuću rubriku. Točka 7. odnosi se na higijensku neispravnost koja nije obuhvaćena točkama 8. ili 9., uključujući nepravilnosti temperaturnog režima, truljenje ili onečišćene proizvode.

Rubrika 37. Navesti odobreni broj i adresu (ili ime broda i luke) za sva odredišta gdje se zahtjeva daljnji veterinarski nadzor pošiljke, tj. za rubrike 33.: Usmjeravanje; 34.: Postupak skladištenja; 35.: Prerada ili neškodljivo uklanjanje.

Rubrika 38. Koristiti ovu rubriku kada se pri otvaranju kontejnera uništi izvorna plomba. Potrebno je voditi objedinjeni popis svih plombi koje su se koristile za ovu svrhu.

Rubrika 39. Staviti službeni pečat GVP ili nadležnog tijela.

Rubrika 40. Potpis veterinara, a u slučaju luka namijenjenih samo za promet ribe potpis imenovane službene osobe u skladu s posebnim propisom3.

Rubrika 41. Popunjava GVP izlaska iz Republike Hrvatske kada su pošiljke poslane u provozu kroz Republiku Hrvatsku i pregledane na izlasku kako je propisano Pravilnikom o uvjetima za provoz cestom proizvoda životinjskog podrijetla iz jedne treće zemlje u drugu treću zemlju preko Europske unije (»Narodne novine«, broj 32/09)21. Ukoliko pošiljka nije u provozu, ova se rubrika može koristiti za dodatne napomene npr. ne uklanjanju kičmene moždine ili plaćenoj pristojbi.

Rubrika 42. Koriste carinske službe kako bi se dodale odgovarajuće informacije (npr. za broj carinske T1 ili T5 potvrde) ukoliko pošiljke ostaju pod carinskim nadzorom neko vrijeme. Ova informacija obično se dodaje nakon potpisa veterinara.

Rubrika 43. Koristiti kada izvornik ZVDU-a mora ostati na nekoj lokaciji te se moraju izdati daljnji ZVDU-i ‘sljednici’.

PRILOG IV.

POPIS PROIZVODA BILJNOG PODRIJETLA IZ ČLANKA 11. OVOGA PRAVILNIKA

Proizvodi biljnog podrijetla koji podliježu veterinarskim pregledima:

1. Slama

2. Sijeno.

PRILOG V.

POPIS ZEMALJA IZ ČLANKA 11. OVOGA PRAVILNIKA

Zemlje iz kojih je dozvoljeno uvoziti sijeno i slamu u Republiku Hrvatsku:

Australija

Bjelorusija

Kanada

Čile

Grenland

Island

Novi Zeland

Južnoafrička Republika (osim dijela kontrolnog područja bolesti slinavke i šapa koji se nalazi u veterinarskoj regiji Sjeverni i Istočni Transvaal, oblasti Ingwavuma veterinarskog područja Natal i u pograničnom području s Bocvanom istočno od dužine 28°)

Švicarska

Sjedinjene Američke Države.

[[1](#footnote-29081-1-backlink)] Pravilnikom se preuzimaju odredbe Uredbe Komisije (EZ) br. 136/2004 od 22. siječnja 2004. kojom se propisuju postupci veterinarskih pregleda proizvoda uvezenih iz trećih zemalja na graničnim postajama Zajednice

[[2](#footnote-29081-2-backlink)] Pravilnikom o načinu obavljanja veterinarskih pregleda i kontrola proizvoda životinjskog podrijetla u prometu preko granice Republike Hrvatske (»Narodne novine«, broj 132/08 i 153/09) preuzete su odredbe Direktive 97/78/EZ od 18. prosinca 1997. kojom se utvrđuje način obavljanja veterinarskih pregleda proizvoda koji ulaze u Zajednicu iz trećih zemalja

[[3](#footnote-29081-3-backlink)] Odluka Komisije 93/352/EEC od 1. lipnja 1993. o odstupanju od uvjeta za odobrenje graničnih veterinarskih postaja smještenih u lukama u kojima se istovaruje riba primijenit će se izravno danom pristupanja Republike Hrvatske u Europsku uniju

[[4](#footnote-29081-4-backlink)] Člankom 4. stavkom 3. Pravilnika o načinu obavljanja veterinarskih pregleda i kontrola proizvoda životinjskog podrijetla u prometu preko granice Republike Hrvatske (»Narodne novine«, broj 132/08 i 153/09) preuzete su odredbe članka 4. stavka 3. Direktive 97/78/EZ od 18. prosinca 1997. kojom se utvrđuje način obavljanja veterinarskih pregleda proizvoda koji ulaze u Zajednicu iz trećih zemalja

[[5](#footnote-29081-5-backlink)] Člankom 4. stavkom 4. točkom 2. Pravilnika o načinu obavljanja veterinarskih pregleda i kontrola proizvoda životinjskog podrijetla u prometu preko granice Republike Hrvatske (»Narodne novine«, broj 132/08 i 153/09) preuzete su odredbe članka 4. stavka 4. točke 2. Direktive 97/78/EZ od 18. prosinca 1997. kojom se utvrđuje način obavljanja veterinarskih pregleda proizvoda koji ulaze u Zajednicu iz trećih zemalja

[[6](#footnote-29081-6-backlink)] Nacionalno zakonodavstvo kojim se prenosi zakonodavstvo Europske unije i zakonodavstvo Europske unije koje će se primjenjivati izravno po pristupanju EU

[[7](#footnote-29081-7-backlink)]Člankom 4. Pravilnika o načinu obavljanja veterinarskih pregleda i kontrola proizvoda životinjskog podrijetla u prometu preko granice Republike Hrvatske (»Narodne novine«, broj 132/08 i 153/09) preuzete su odredbe članka 4. Direktive 97/78/EZ od 18. prosinca 1997. kojom se utvrđuje način obavljanja veterinarskih pregleda proizvoda koji ulaze u Zajednicu iz trećih zemalja

[[8](#footnote-29081-8-backlink)] Člankom 12. stavkom 4. i člankom 13. Pravilnika o načinu obavljanja veterinarskih pregleda i kontrola proizvoda životinjskog podrijetla u prometu preko granice Republike Hrvatske (»Narodne novine«, broj 132/08 i 153/09) preuzete su odredbe članka 12. stavka 4. i članka 13. Direktive 97/78/EZ od 18. prosinca 1997. kojom se utvrđuje način obavljanja veterinarskih pregleda proizvoda koji ulaze u Zajednicu iz trećih zemalja

[[9](#footnote-29081-9-backlink)]Pravilnikom o uvjetima unošenja osobnih pošiljaka proizvoda životinjskog podrijetla (»Narodne novine«, broj 56/09) preuzete su odredbe Uredbe Komisije (EZ) br. 206/2009 od 5. ožujka 2009. o unošenju u Zajednicu osobnih pošiljaka proizvoda životinjskog podrijetla i kojom se mijenja Uredba (EZ) br. 136/2004

[[10](#footnote-29081-10-backlink)] Prilogom III. Pravilnika o načinu obavljanja veterinarskih pregleda i kontrola proizvoda životinjskog podrijetla u prometu preko granice Republike Hrvatske (»Narodne novine«, broj 132/08 i 153/09) preuzete su odredbe Priloga III. Direktive 97/78/EZ od 18. prosinca 1997. kojom se utvrđuje način obavljanja veterinarskih pregleda proizvoda koji ulaze u Zajednicu iz trećih zemalja

[[11](#footnote-29081-11-backlink)] Prilogom IV Pravilnika o uvjetima zdravlja životinja koji se primjenjuju na proizvodnju, preradu, stavljanje u promet i unošenje hrane životinjskog podrijetla (»Narodne novine«, broj 75/09) preuzete su odredbe Priloga IV. Direktive Vijeća br. 2002/99/EZ od 16. prosinca 2002. kojom se utvrđuju uvjeti zdravlja životinja koji se primjenjuju na proizvodnju, preradu, stavljanje u promet i unošenje proizvoda životinjskog podrijetla namijenjenih prehrani ljudi

[[12](#footnote-29081-12-backlink)] Člankom 8. Pravilnika o načinu obavljanja veterinarskih pregleda i kontrola proizvoda životinjskog podrijetla u prometu preko granice Republike Hrvatske (»Narodne novine«, broj 132/08 i 153/09) preuzete su odredbe članka 8. Direktive 97/78/EZ od 18. prosinca 1997. kojom se utvrđuje način obavljanja veterinarskih pregleda proizvoda koji ulaze u Zajednicu iz trećih zemalja

[[13](#footnote-29081-13-backlink)]Člankom 2. točkom (e) Pravilnika o načinu obavljanja veterinarskih pregleda i kontrola proizvoda životinjskog podrijetla u prometu preko granice Republike Hrvatske (»Narodne novine«, broj 132/08 i 153/09) preuzete su odredbe članka 2. stavka 2. točke (e) Direktive 97/78/EZ od 18. prosinca 1997. kojom se utvrđuje način obavljanja veterinarskih pregleda proizvoda koji ulaze u Zajednicu iz trećih zemalja

[[14](#footnote-29081-14-backlink)] Uredbom o carinskoj terifi preuzete su odredbe Uredbe Komisije (EEZ) br. 2658/87 od 23. srpnja 1987. o tarifi, statističkoj nomenkalturi i zajedničkoj carinskoj tarifi

[[15](#footnote-29081-15-backlink)] Odluka Komisije od 26. travnja 2002. kojom se propisuje popis proizvoda koji se moraju u skladu s direktivom Vijeća 97/78/EZ pregledavati na graničnim veterinarskim postajama primijenit će se izravno danom pristupanja Republike Hrvatske u Europsku uniju

[[16](#footnote-29081-16-backlink)] Člankom 4. stavkom 4. točkom 1.(a) Pravilnika o načinu obavljanja veterinarskih pregleda i kontrola proizvoda životinjskog podrijetla u prometu preko granice Republike Hrvatske (»Narodne novine«, broj 132/08 i 153/09) preuzete su odredbe članka 4. stavka 4. točke 1.(a) Direktive 97/78/EZ od 18. prosinca 1997. kojom se utvrđuje način obavljanja veterinarskih pregleda proizvoda koji ulaze u Zajednicu iz trećih zemalja

[[17](#footnote-29081-17-backlink)] Pravilnikom o smanjenoj učestalosti fizičkih pregleda pošiljaka određenih proizvoda koje podliježu veterinarskom pregledu i kontroli, a koje se uvoze u Republiku Hrvatsku iz država koje nisu članice Europske unije (»Narodne novine«, broj 133/06) preuzete su odredbe Odluke Komisije 94/360EZ od 20. svibnja 1994. koja propisuje učestalost fizičkih pregleda pošiljaka određenih proizvoda koje podliježu veterinarskom pregledu i kontroli, a koje se uvoze u Republiku Hrvatsku iz država koje nisu članice Europske unije

[[18](#footnote-29081-18-backlink)]Člancima 12. i 13. Pravilnika o načinu obavljanja veterinarskih pregleda i kontrole proizvoda životinjskog podrijetla u prometu preko granice Republike Hrvatske (»Narodne novine«, broj 132/08 i 153/09) preuzete su odredbe članaka 12. i 13. Direktive 97/78/EZ od 18. prosinca 1997. kojom se utvrđuje način obavljanja veterinarskih pregleda proizvoda koji ulaze u Zajednicu iz trećih zemalja

[[19](#footnote-29081-19-backlink)] Člankom 9. Pravilnika o načinu obavljanja veterinarskih pregleda i kontrola proizvoda životinjskog podrijetla u prometu preko granice Republike Hrvatske (»Narodne novine«, broj 132/08 i 153/09) preuzete su odredbe članka 9. Direktive 97/78/EZ od 18. prosinca 1997. kojom se utvrđuje način obavljanja veterinarskih pregleda proizvoda koji ulaze u Zajednicu iz trećih zemalja

[[20](#footnote-29081-20-backlink)] Člankom 11. Pravilnika o načinu obavljanja veterinarskih pregleda i kontrola proizvoda životinjskog podrijetla u prometu preko granice Republike Hrvatske (»Narodne novine«, broj 132/08 i 153/09) preuzete su odredbe članka 11. Direktive 97/78/EZ od 18. prosinca 1997. kojom se utvrđuje način obavljanja veterinarskih pregleda proizvoda koji ulaze u Zajednicu iz trećih zemalja

[[21](#footnote-29081-21-backlink)] Pravilnikom o uvjetima za provoz cestom proizvoda životinjskog podrijetla iz jedne treće zemlje u drugu treću zemlju preko Europske unije (»Narodne novine«, broj 32/09) preuzete su odredbe Odluke Komisije br. 2000/208/EZ od 24. veljače 2000. o detaljnim pravilima za primjenu Direktive Vijeća 97/78/EZ koja se odnosi na provoz proizvoda životinjskog podrijetla iz jedne treće zemlje u drugu treću zemlju isključivo cestom preko Europske zajednice

[[22](#footnote-29081-22-backlink)] Člankom 12. stavkom 4. Pravilnika o načinu obavljanja veterinarskih pregleda i kontrola proizvoda životinjskog podrijetla u prometu preko granice Republike Hrvatske (»Narodne novine«, broj 132/08 i 153/09) preuzete su odredbe članka 12. stavka 4. Direktive 97/78/EZ od 18. prosinca 1997. kojom se utvrđuje način obavljanja veterinarskih pregleda proizvoda koji ulaze u Zajednicu iz trećih zemalja

[[23](#footnote-29081-23-backlink)] Člankom 8. i 15. Pravilnika o načinu obavljanja veterinarskih pregleda i kontrola proizvoda životinjskog podrijetla u prometu preko granice Republike Hrvatske (»Narodne novine«, broj 132/08 i 153/09) preuzete su odredbe članka 8. i 15.

[[24](#footnote-29081-24-backlink)] Člankom 13. Pravilnika o načinu obavljanja veterinarskih pregleda i kontrola proizvoda životinjskog podrijetla u prometu preko granice Republike Hrvatske (»Narodne novine«, broj 132/08 i 153/09) preuzete su odredbe članka 13. Direktive 97/78/EZ od 18. prosinca 1997. kojom se utvrđuje način obavljanja veterinarskih pregleda proizvoda koji ulaze u Zajednicu iz trećih zemalja

Pravilnik, NN 32/2011-729